Document ID: 32009D0427

KOMISSION PÄÄTÖS,
tehty 3 päivänä kesäkuuta 2009,
luonnonmukaista tuotantoa koskevaa teknistä neuvontaa antavan asiantuntijaryhmän perustamisesta
(2009/427/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo seuraavaa:
(1)
Luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetussa neuvoston asetuksessa (EY) N:o 834/2007 (1) määritellään luonnonmukaisen tuotannon tavoitteet ja periaatteet sekä vahvistetaan luonnonmukaisten tuotteiden tuotantoa, merkintöjä ja valvontaa koskevat perusvaatimukset kasvintuotannossa, kotieläintuotannossa ja vesiviljelyssä.
(2)
Neuvostolle ja Euroopan parlamentille kesäkuussa 2004 annetun komission tiedonannon ”Luonnonmukaisia elintarvikkeita ja luonnonmukaista viljelyä koskeva eurooppalainen toimintasuunnitelma” (2) mukaisesti komissio aikoo arvioida tilanteen ja vahvistaa perustan tulevien vuosien politiikalle ja esittää siten strategisen yleisnäkemyksen luonnonmukaisen maatalouden vaikutuksesta yhteiseen maatalouspolitiikkaan. Luonnonmukaisia elintarvikkeita ja luonnonmukaista viljelyä koskevan eurooppalaisen toimintasuunnitelman toimen 11 yhteydessä suositellaan erityisesti teknistä neuvontaa antavan riippumattoman asiantuntijapaneelin perustamista.
(3)
Komissio voi tarvita teknistä neuvontaa pystyäkseen tekemään päätöksiä tuotteiden, aineiden ja tekniikoiden käytön sallimisesta luonnonmukaisessa maataloudessa ja jalostuksessa, kehittääkseen tai parantaakseen luonnonmukaista tuotantoa koskevia sääntöjä sekä yleisimmin missä tahansa muissa luonnonmukaiseen tuotantoon liittyvissä kysymyksissä. Nämä ovat monimutkaisia ja aikaa vieviä tehtäviä, joissa tarvitaan erikoisosaamista.
(4)
Tämän vuoksi on tarpeen perustaa luonnonmukaista tuotantoa käsittelevä asiantuntijaryhmä ja määritellä sen tehtävät ja kokoonpano.
(5)
Ryhmän olisi omalta osaltaan varmistettava erittäin pätevän teknisen asiantuntemuksen helppo saatavuus monilla luonnonmukaiseen tuotantoon liittyvillä aloilla.
(6)
Ryhmän olisi koostuttava tutkijoista ja muista luonnonmukaisen tuotannon asiantuntijoista, ja sen olisi annettava riippumattomia, asiantuntevia ja avoimia neuvoja komissiolle.
(7)
Olisi vahvistettava ryhmän jäseniä sitovat säännöt tietojen luovuttamisesta, rajoittamatta kuitenkaan komission päätöksen 2001/844/EY, EHTY, Euratom (3) liitteessä vahvistettujen komission turvallisuussääntöjen soveltamista.
(8)
Ryhmän jäsenten henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (4) säännöksiä,
ON PÄÄTTÄNYT SEURAAVAA:
1 artikla
Luonnonmukaista tuotantoa koskevaa teknistä neuvontaa antava asiantuntijaryhmä
Perustetaan luonnonmukaista tuotantoa koskevaa teknistä neuvontaa antava asiantuntijaryhmä, jäljempänä ’ryhmä’.
2 artikla
Tehtävät
Ryhmän tehtävänä on avustaa komissiota seuraavissa tehtävissä:
a)
arvioida luonnonmukaisessa tuotannossa mahdollisesti käytettäviä tuotteita, aineita ja tekniikoita ottaen huomioon asetuksessa (EY) N:o 834/2007 säädetyt tavoitteet ja periaatteet;
b)
parantaa olemassa olevia sääntöjä ja kehittää uusia tuotantosääntöjä;
c)
edistää kokemusten ja hyvien toimintatapojen vaihtoa luonnonmukaisen tuotannon alalla.
3 artikla
Kuuleminen
1. Komissio voi kuulla ryhmää kaikista kysymyksistä, jotka liittyvät luonnonmukaiseen tuotantoon.
2. Ryhmän puheenjohtaja voi ilmoittaa komissiolle, että ryhmän kuuleminen jostain tietystä kysymyksestä on toivottavaa.
4 artikla
Kokoonpano - jäsenten nimittäminen
1. Ryhmässä on 13 jäsentä.
2. Komissio nimittää ryhmän jäsenet sellaisten asiantuntijoiden joukosta, joilla on pätevyyttä 2 artiklassa ja 3 artiklan 1 kohdassa tarkoitetuilla aloilla ja jotka ovat vastanneet julkiseen hakuilmoitukseen. Komissio voi myös laatia varallaololuettelon hakijoista, joita ei voida nimittää pysyviksi jäseniksi, vaikka heidät katsottiin ryhmään soveltuviksi valintamenettelyn aikana.
3. Varallaololuetteloa voidaan käyttää nimitettäessä sijaisia ryhmän jäsenille tai nimitettäessä alaryhmien jäseniä.
4. Ryhmän ja alaryhmien jäsenet nimitetään yksityishenkilöinä, ja he antavat komissiolle neuvoja ulkopuolisista ohjeista riippumattomasti.
5. Ryhmän jäsenet nimitetään kolmivuotiskaudeksi, joka voidaan uudistaa, eivätkä he saa olla tehtävässään kauemmin kuin kolme peräkkäistä toimikautta. Heidän on toimittava tehtävässään, kunnes heidän tilalleen nimitetään uusi jäsen 6 kohdan mukaisesti tai heidän toimikautensa päättyy.
6. Sellaisten jäsenten tilalle, jotka eivät enää pysty osallistumaan tehokkaasti ryhmän työhön, jotka eroavat tehtävästään tai jotka eivät täytä tämän artiklan 4 kohdassa tai perustamissopimuksen 287 artiklassa mainittuja edellytyksiä, voidaan nimittää uusi jäsen jäljellä olevaksi toimikaudeksi.
7. Yksityishenkilöinä nimitettyjen jäsenten on joka vuosi allekirjoitettava sitoumus toimimisesta yleisen edun hyväksi sekä ilmoitus sidonnaisuuksista, jotka voisivat vaarantaa heidän puolueettomuutensa. Heidän on myös ilmoitettava kussakin kokouksessa kaikki erityiset seikat, joita voidaan esityslistalla olevien asioiden kannalta pitää heidän riippumattomuutensa vaarantavina.
8. Yksityishenkilöinä nimitettyjen ryhmän ja alaryhmien jäsenten sekä varallaololuettelossa olevien hakijoiden nimet julkaistaan maatalouden ja maaseudun kehittämisen pääosaston internetsivuilla ja asiantuntijaryhmien rekisterissä. Nimet kerätään, niitä käsitellään ja ne julkaistaan asetuksen (EY) N:o 45/2001 mukaisesti.
5 artikla
Toiminta
1. Ryhmä valitsee jäsentensä joukosta yksinkertaisella enemmistöllä puheenjohtajan ja kaksi varapuheenjohtajaa.
2. Ryhmä voi maatalouden ja maaseudun kehittämisen pääosaston kanssa asiasta sovittuaan perustaa alaryhmiä, jotka tarkastelevat tiettyjä erityiskysymyksiä ryhmältä saamansa toimeksiannon mukaisesti. Alaryhmät hajotetaan heti, kun ne ovat täyttäneet toimeksiantonsa. Alaryhmissä on enintään seitsemän jäsentä ryhmän jäsenistä tai 4 artiklan 3 kohdassa tarkoitetusta varallaololuettelosta.
3. Komission edustaja voi kutsua käsiteltävän asian erityisasiantuntijoita tai asiaa hyvin tuntevia tarkkailijoita osallistumaan ryhmän tai alaryhmän työhön, jos tämä on hyödyllistä tai tarpeen.
4. Ryhmän tai alaryhmän työhön osallistuttaessa saatuja tietoja ei saa paljastaa, jos komissio katsoo niiden liittyvän luottamuksellisiin asioihin.
5. Ryhmä ja sen alaryhmät kokoontuvat yleensä komission tiloissa komission vahvistamien menettelyjen ja aikataulun mukaisesti. Komissio huolehtii sihteeripalveluista. Ryhmän ja sen alaryhmien kokouksissa voi olla läsnä muita komission virkamiehiä, joita asia koskee.
6. Ryhmä vahvistaa työjärjestyksensä komission laatiman työjärjestysmallin pohjalta (5).
7. Komissio voi julkistaa internetissä ryhmän asialistoja, pöytäkirjoja, yhteenvetoja, päätelmiä, päätelmien osia tai valmisteluasiakirjoja asiakirjan alkukielellä.
6 artikla
Kokouskulut
Komissio korvaa ryhmän työskentelystä aiheutuvat jäsenten ja asiantuntijoiden matkakulut ja tarvittaessa oleskelukulut ulkopuolisille asiantuntijoille maksettavia korvauksia koskevien komission sääntöjen mukaisesti.
Tämän päätöksen mukaisten tehtävien hoidosta ei makseta palkkiota.
Kokouskulut korvataan asiasta vastaavien komission yksiköiden ryhmälle varaaman vuositalousarvion rajoissa.
7 artikla
Voimaantulo
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Tehty Brysselissä 3 päivänä kesäkuuta 2009.

Labels: 0
17
5
6